als_Latn dik_Latn sna_Latn
Ish-kryeministri Berisha, thirrje qytetarëve: Vizat drejt bllokimit, mos kërkoni azil
Eksodi i largimeve nga Shqipëria të qytetarëve të pashpresë për të ardhmen, ka sjellë reagimin e ish kryeministrit Sali Berisha. Ai akuzon direkt Edi Ramën si shkaktar të fatkeqësive kombëtare, pasi siç analizon Berisha, qytetarët po largohen për shkak të burgosjes, shkatërrimit të shtëpive dhe biznesve, rrënimit ekonomik dhe varfërisë ekstreme. “Edi Rama me burg, burg, burg, hekura, hekura, shkatërrim, rrafshim dhe rrënim rilindi eksodet. Vizat drejt bllokimit! Edi Rama është ndjellës dhe shkaktar i fatkeqësive kombëtare. Njeriu që bërtet, jo nga spitali psikiatrik, por nga zyra e kryeministrit dhe parlamenti i krimit, në akcese skizoide; burg, burg, burg, hekura, hekura, hekura, rrënim, shkatërrim, rrafshim dhe që ka krijuar në burgjet dhe paraburgimet e Shqipërisë një situatë me ç’njerëzore se në burgjet e Sirisë apo Irakut, riktheu eksodet e vitit 1991. Qindra e qindra qytetarë në Vlorë dhe në Durrës u vërsulën drejt porteve me fëmijë e katandi për tu larguar nga vendi”, shkruan Berisha në faqen e tij zyrtare të Facebook-ut. Ish kreu i qeverisë i apelon qytetarëve që të mos mashtrohen nga lajme që përhapin vetë qeveritarët, për t’i përzënë nga vendi. Kjo pasi, vijon ai, asnjë vend europian nuk pranon azilantë nga Shqipëria. Dhe ata që do të dënohen do të jenë qytetarët shqiptarë, duke iu rikthyer vizat. “Duke dënuar politikën e papërgjegjshme dhe ç’njerëzore të burgjeve dhe hekurave, të shkatërrimeve të mijëra shtëpive dhe lokaleve, politikën e thellimit të mjerimit dhe papunësisë masive të Edi Ramës, ju bëj thirrje qytetarëve të mos mashtrohen nga lajmet që përhapin vetë qeveritarët për t’i përzënë nga vendi. Asnjë vend europian në mënyrë absolute nuk pranon eksodin nga Shqipëria. Kjo, në vend që të ndëshkojë Edi Ramën, ndëshkon shqiptarët e thjeshtë me vendosjen e vizave”, thekson ndër të tjera, ish kryeministri Sali Berisha.
als_Latn als_Latn